REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/216-13

11. jun 2013. godine

B e o g r a d

ZAPISNIK

24. SEDNICE ODBORA ZA ZAŠTITU ŽIVOTNE SREDINE,

ODRŽANE 11. JUNA 2013. GODINE

 Sednica je počela u 14,10 časova.

 Sednicom je predsedavala Milica Vojić Marković, predsednik Odbora.

 Sednici su prisustvovali članovi Odbora: Željko Sušec, Zoran Bojanić, Jelena Mijatović, Biljana Ilić Stošić, Gordana Čomić, Živojin Stanković, Ivan Karić, Ivana Dinić i Konstantin Arsenović, kao i zamenici članova Odbora: Biljana Hasanović Korać (zamenik Ivana Jovanovića) i Nevena Stojanović (zamenik Zorana Vasića).

Sednici nisu prisustvovali članovi Odbora: Aleksandra Tomić, Ivan Jovanović, Dejan Nikolić, Ljuban Panić, Judita Popović, Jelena Travar Miljević i Zoran Vasić.

 Sednici su prisustvovali i ministar prirodnih resursa, rudarstva i prostornog planiranja, Milan Bačević, Slobodan Erdeljan, pomoćnik ministra i Tomislav Šubaranović, državni sekretar Ministarstva.

 Na predlog predsednika Odbora, jednoglasno je usvojen sledeći

D n e v n i r e d :

1. Razmatranje Informacije o radu Ministarstva prirodnih resursa, rudarstva i prostornog planiranja za period februar-april 2013. godine;
2. Razno.

Prva tačka dnevnog reda - **Razmatranje Informacije o radu Ministarstva prirodnih resursa, rudarstva i prostornog planiranja za period februar-april 2013. godine**

Uvodne napomene izneo je ministar prirodnih resursa, rudarstva i prostornog planiranja, Milan Bačević, koji je pozvao članove Odbora da mu postave konkretna pitanja koje se odnose na podnetu informaciju o radu Ministarstva.

 U diskusiji koja je usledila, učestvovali su: Milica Vojić Marković, Milan Bačević, Tomislav Šubaranović, Gordana Čomić, Slobodan Erdeljan i Zoran Bojanić.

 Postavljena su pitanja u vezi sa klizištem u „Kolubari“, kod Sela Junkovac: da li Ministarstvo ima informaciju o tome, da li su bili na terenu i šta je ustanovljeno?

Drugo pitanje se odnosilo na davanje mišljenja o izveštaju o strateškoj proceni uticaja Železnica Srbije Plana razvoja za šumsko područje i mogućnost izbegavanja zakona u ovom delu.

Ministar je objasnio da su nadležnosti ovog ministarstva kada su u pitanju klizišta prilično ograničena, ali da je Ministarstvo prirodnih resursa, rudarstva i prostornog planiranja zajedno sa Ministasrtvom energetike i zaštite životne sredine, u čijoj se to nadležnosti nalazi, napravilo jedan tim koji je otišao na teren i izvršio uvid u klizište, koje je teško zaustavljivo. Tim je konstatovao stanje na terenu i dao savete i instrukcije. Zaustavljanje klizišta je skup i ozbiljan poduhvat i „Kolubara“ mora da nađe način da to učini. Problem se ne može rešiti raseljavanjem stanovništva, jer se mogu pojaviti nova klizišta i na drugim mestima ukoliko ekspoloatacija bude nekontrolisana, a hidrometeorološka situacija bude takva kakva je bila, s obzirom na to da je ona i ubrzala pojavu klizišta. Napomenuo je i da mediji špekulišu ovom situacijom. Odbor je informisan i o tome da je republički rudarski inspektor već tri puta obišao klizište i da je dogovoreno da se jednom obiđe klizište. Pregledana je dokumentacija, „Kolubara“ ima svoju komisiju, a EPS je formirao svoju radnu grupu za praćenje stanja. Sve se radi na tome da se klizište zaustavi. Koliko se vidi iz zapisnika inspektora i komisije, za sada je sve rađeno po zakonu.

Prethodna analiza uticaja na životnu sredinu je zatečeno stanje ovog ministarstva, jer je to radilo prethodno ministarstvo, a ministar je mišljenja da to treba da se radi i u buduće. Potrebno je samo uraditi još neke izmene i dopune prostornog plana područja posebne namene kroz koje treba da prođe pomenuta trasa, ali zvaničan zahtev za tako nešto još nije stigao.

Postavljeno je pitanje koje su to birokratske prepreke koje postoje da bi se izgradila solarna postrojenja, kao i za veće korišćenje biomase.

Kada je reč o održivom korišćenju ribljeg fonda i inspekcijskom nadzoru, zatraženo je da se Odboru dostavi detaljniji izveštaj, koji sadrži neposredni nalaz, a ne samo podatke gde i koliko je kontrola izvršeno, posebno kada su uočene nepravilnosti u radu i kada su podnete prekršajne prijave, kako bi se videlo da li se neki prekršaji ponavljaju.

Postavljeno je i pitanje koje se tiče normativne aktivnosti: da li i koliko podzakonskih akata nedostaje za sprovođenje zakona koji su već na snazi?

Odgovoreno je da je pitanje koje se odnosi na biomasu i solarnu energiju u nadležnosti Ministarstva energetike i zaštite životne sredine i da Ministarstvo prirodnih resursa, rudarstva i prostornog planiranja nema nikakve ingerencije u toj oblasti. Napomenuto je da je gorivo dobijeno iz biomase u sferi interesovanja većih investitora, koji bi kod nas doneli te tehnologije, pored već postojeće proizvodnje, koja nije dovoljna, jer su potencijali mnogo veći. Postavljeno je jedno retro polje za retro generatore, a urađen je i Atlas vetrova.

Što se tiče ribljeg fonda, istaknuto je da su inspektori na terenu svaki dan i što god da se dogodi na teritoriji Republike Srbije, u smislu nekog incidenta, oni podnose zapisnike i podnosi se veoma veliki broj prekršajnih prijava, ali to završava na isti način kao i prethodnih godina – niko dalje ništa ne preduzima, jer nakon podnošenja prekršajnih prijava prestaju ingerencije Ministarstva. Potrebno je da se organi gonjenja uključe mnogo više. U pripremi je nov zakon o ribolovu i ribolovnim područjima, kako bi se ova oblast dovela u red (da se ribolovačke dozvole unificiraju, a štampaju se u Zavodu za štampanje novčanica, kako bi se zaustavila nekontrolisana distribucija članskih karata i dozvola). Nacrt zakona će se naći na sajtu Ministarstva. Ministar je pozvao Odbor na treću javnu raspravu o tekstu ovog zakona (prijavilo se preko 300 ljudi), 21. ili 22. juna 2013. godine. Napomenuo je da je mnogo sugestija i predloga iznetih na prethodnim javnim raspravama prihvaćeno i ušlo je u tekst zakona.

Član Odbora Gordana Čomić je predložila moguće rešenje za iznete probleme sa daljim procesuiranjem prekršajnih prijava, u vidu javnog slušanja koje bi Odbor organizovao na temu sprovođenja zakona i drugih propisa koji se tiču zaštićenih ribolovačkih područja, kao i njihovog kršenja, kako bi se na taj način pred Odborom našli svi akteri (i pravosudni organi i organi gonjenja), a Odbor bi dobio sve informacije. Navela je i da, ako je problem birokratskih procedura u tome što je nadležnost za obnovljive izvore energije podeljena na dva ministarstva, Odbor će periodično razgovarati sa oba ministrastva. Ako je problem u hijerarhiji birokratije (Republika Srbija, AP Vojvodina, lokalna samouprava), Odbor će pozvati sve zajedno.

Odbor je informisan da je mnogo urađeno po pitanju inspekcijskog nadzora u oblasti korišćenja ribljeg fonda. Inspektori su dobili svoju oblast koju pokrivaju i svakodnevno informišu Odsek za inspekcijski nadzor Ministarstva o tome šta je sve urađeno tog dana, pri čemu moraju imati i dokaze za ono o čemu izveštavaju u vidu fotografija. Sada su inspektori opremljeni i laptopovima, koji će im pomoći da svoje izveštaje šalju. Veliki problem je u tome što Ministarstvo nema informaciju o tome šta se dalje dešava posle podnošenja prekršajnih prijava, pa će se u Ministarstvu formirati služba koja će kontorlisati dokle se stiglo sa tim prijavama. Izvršeno je ukupno 257 inspekcijskih nadzora i 27 kontorla prometa ribe na zelenim pijacama, gde se javlja problem prodaje ulovljene ribe koja je zabranjena zbog lovostaja. Doneto je 34 rešenja kojima je naloženo otklanjanje uočenih nepravilnosti u radu.

Izneto je i mišljenje da je učinjena greška time što je upravljanje ribljim područjima preneto na privredna društva sa ribolovačkih udruženja (koja čine sportski ribolovci koji su bili u obavezi da poribljavaju određene revire) i da je na taj način napravljena komercijalizacija onoga što je nekad bio sportski ribolov. Loše je i uvođenje zabrane – lovostaja na Skobalja, koji je štetna riba.

Po završenoj raspravi, na predlog predsednika Odbora, *većinom glasova* (10 glasova za, jednim uzdržanim i jedan član Odbora nije glasao), Odbor za zaštitu životne sredine doneo je zaključak da podnese Narodnoj skupštini Izveštaj da je, saglasno članu 229. Poslovnika Narodne skupštine, razmotrio Informaciju o radu Ministarstva prirodnih resursa, rudarstva i prostornog planiranja za period februar-april 2013. godine i odlučio da je prihvati, bez primedaba.

Druga tačka dnevnog reda – **Razno**

Predsednik Odbora je predložila da se formira Radna grupa za predstavke upućene Odboru, koja bi Odbor informisala o tome na šta se predstavke odnose i dala predlog kako da se po njima postupi.

Odbor je, jednoglasno, prihvatio predlog predsednika Odbora i formirana je Radna grupa za predstavke, koju čine članovi Odbora: Ivan Karić, Željko Sušec i Zoran Bojanić.

Ukazano je na sve veći broj poruka koje stižu preko sajta Narodne skupštine, a koje se odnose na zasejavanje oblaka, HAARP i kemtrejls, kao i na činjenicu da se o tim pitanjima u našoj zemlji ne govori.

Član Odbora Ivan Karić prokomentarisao je izjavu ministra Zorane Mihajlović, koja se odnosila na formiranje budžetskog fonda za zaštitu životne sredine i predložio da Odbor razmisli o formiranju pododbora za praćenje (planiranje i izveštavanje) prihoda i rashoda u Budžetu Republike Srbije namenjenih za zaštitu životne sredine, kao i međunarodne finansijske pomoći i kredita iz oblasti zaštite životne sredine, s obzirom da je u javnosti u poslednjih godinu i po dana bilo mnogo priče o (ne)namenskom trošenju sredstava, pa bi ovo bilo dobra prilika da Odbor podrži ideju ministra o formiranju budžetskog fonda. Spomenuo je i Nacrt nacionalnih prioriteta za međunarodnu pomoć od 2014. do 2017. godine, sa projekcijom do 2020. godine, koji radi Kancelarija za evropske integracije, dodajući da ovakav dokument, dok je još u formi nacrta, zaslužuje javno slušanje Odbora, u koje je potrebno uključiti i sekretarijate velikih gradova za zaštitu životne sredine (Beograda, Novog Sada, Kragujevca i Niša), organizacije civilnog sektora i strukovna udruženja (Zelena privredna komora).

Sednica je završena u 15,00 časova.

 SEKRETAR PREDSEDNIK

Milica Bašić Milica Vojić Marković